Planne om Mango in sakeredding te plaas - Solidariteit WêreldSolidariteit Wêreld
Tuis › Soldeer › Planne om Mango in sakeredding te plaas
BL Premium berig dat die Suid-Afrikaanse Lugdiens (SAL) se tussentydse uitvoerende hoof, Thomas Kgokolo, aangedui het dat die Mango-lugredery, SAL se laekoste-filiaal, in sakeredding geplaas sal word.
Hy het Maandag bekend gemaak dat die besluit deur die lugredery se direksie en die regering geneem is, en konsultasies met vakbonde oor die saak duur voort. Die lugredery moet nog deur die hof goedkeuring ontvang om ingevolge die Maatskappywet in sakeredding geplaas te word.
Indien die sukkelende SAL-filiaal in sakeredding geplaas word en ook die R819 miljoen ontvang wat deur die regering belowe is, kan dit volgens 'n finansiële volhoubaarheidsverslag van Mango teen 2024 weer winsgewend wees. Mango se vooruitskatting is dat indien hervormings oor die volgende twee jaar deurgevoer sou word, soos om personeel te verminder, asook om op sy grondhanteringskoste en IT-koste te bespaar, die lugredery in 2023 'n wins van R97 miljoen en in 2024 'n wins van R146 miljoen kan behaal.
Mango was sedert die begin van die pandemie in ernstige finansiële moeilikheid omdat sy moedermaatskappy, die SAL, verbied is om te vlieg en in sakeredding geplaas is, asook as gevolg van die voortgesette uitdagings wat die binnelandse lugvaartbedryf weens Covid-19 ondervind. Mango se meer as 700 werknemers het nog nie hulle volle salarisse vir Junie en Julie ontvang nie, en minstens ses maande se salarisbetalings aan die werknemers is agterstallig.